《和颜随饮酒》
宋代·晁补之

樊山夜涨河鸣鼓，奎火占中知溽暑。
颜阖居邻胡子都，共喜夏麋登宴俎。
参军河北主簿南，骑马相逢不相语。
市西老屋断人居，自觉天风生广宇。
青菅席坐土阶湿，黄绠汲泉砖井古。
翩翩后至王将军，开口相投律呼吕。
丈夫得意吐然诺，杯酒形骸安足数。
露顶张颠且勿帻，起舞我能先众客。
二豪礼法空是非，一斗三杯眼方白。
中虚呕冷腹横緪，汗如槁壤朝阳蒸。
咈然烦厌暂莫遏，饮蛇不省疑吞绳。
豨苓卷桂导停饮，两日不咀公厨冰。
长篇忽听凤皇曲，却似半岭逢孙登。
君家铛勺还应洗，须我下床仍食美。
西池何似汉江长，谁使蒲萄变新泚。
醉捉蟹螯挛五指，吏部拍浮非在水。
抱琴宁复待招邀，昨夜雨凉孤兴起。
金丹定有换肠药，不用俗医论表里。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。